ANC doen stappe teen LP wat joernalis dreigDie ANC-LP Boy Mamabolo. (Foto: Twitter) Die ANC- parlementêre koukus het aangekondig hy gaan dissiplinêre stappe doen teen die ANC-LP wat ŉ joernalis van die Sunday World gevloek en gedreig het. Maroela Media het vroeër berig die ANC-LP Boy Mamabolo het die joernalis Ngwako Malatji tydens ŉ telefoonoproep gevloek en gedreig om hom te skiet. Die gesprek is opgeneem. Malatji het intussen ŉ klag van intimidasie teen Mamabolo aanhangig gemaak. “Ons verwerp die beweerde onvanpaste gedrag van die betrokke LP. As ŉ lid van die parlement is Mamabolo deur sy ampseed daartoe verbind om Suid-Afrikaanse burgers te dien, te verteenwoordig, te respekteer en te beskerm,” sê Nomfanelo Kota, koukuswoordvoerder, in ŉ verklaring. “Die ANC-koukus streef ter alle tye daarna om ŉ hoflike verhouding met lede van die media te handhaaf en respekteer die waardes wat in die Grondwet vervat word, insluitend die reg op vryheid van spraak en vryheid van die pers.” Kota sê Malatji is reeds ingelig oor die dissiplinêre proses. “Die saak is vandag (Saterdag) na die koukus se dissiplinêre komitee verwys en die ANC-koukus sal die uitkoms van die dissiplinêre proses ter gelegener tyd bekendmaak.”